BEC ปรับผังวันหยุด ผุดรายการ “ข่าว 3 ยามเช้า เสาร์-อาทิตย์”
BEC ปรับผังวันหยุด ผุดรายการ “ข่าว 3 ยามเช้า เสาร์-อาทิตย์”
3 มี.ค. 2564

บริษัท บีอีซี เวิลด์ จำกัด (มหาชน) หรือ BEC ช่อง 3 เปิดเผยว่า บริษัทปรับรายการข่าววันหยุดใหม่ล่าสุด เรียกคะแนนความนิยมจากคอข่าวเช้า ให้ได้รับรู้ข่าวก่อนใคร กับรายการ “ข่าว 3 ยามเช้า เสาร์-อาทิตย์” รายการคุยข่าวเช้าวันหยุดที่มาพร้อม สาระ ความรู้ ทันเหตุการณ์ อย่างเต็มรูปแบบ ดำเนินรายการโดยพิธีกรรุ่นใหม่ของช่อง 3 แคน-อติรุจ กิตติพัฒนะ, เซน-เมจกา สุพิชญางกูร และ อิ๊บ-ปิยณี เทียมอัมพร สามผู้ประกาศข่าวไฟแรงเข้ากับยุด New Normal ที่จะมาเล่าเหตุการณ์ข่าวและสถานการณ์ที่เกิดขึ้นในช่วงที่หลายคนกำลังหลับ เพื่อให้ผู้ชมไม่พลาดข่าวสำคัญตั้งแต่ตื่นนอนตอนเช้า
“ข่าว 3 ยามเช้า เสาร์-อาทิตย์” นำเสนอทุกเช้าวันหยุดสุดสัปดาห์ เวลา 06:00 น เป็นรายการข่าวน้องใหม่ ที่ขยายวันเพิ่มมาจากรายการ “ข่าว 3 ยามเช้า” ตี 4 ครึ่ง ที่ออกอากาศวันจันทร์ถึงศุกร์ ขยับมาเล่าข่าวกันต่อในวัน เสาร์-อาทิตย์ วันหยุดที่มีแฟนข่าวหลายคนไม่อยากพลาดข่าวสำคัญ กับทุกสถานการณ์ของข่าวในช่วงค่ำคืนที่ผ่านมา รายงานอย่างกระชับเข้มข้น เข้าใจง่าย โดยไม่ต้องตื่นเช้าจนเกินไป
สำหรับตอนท้ายรายการนำเสนอด้วยเนื้อหาข่าวเบาๆ แนะนำแหล่งทำกิน และวิถีการทำมาหากินของชาวบ้าน สถานที่ท่องเที่ยวใหม่ๆ สภาพอากาศ และการเกษตร ตอบโจทย์พฤติกรรมคนดูที่สนใจเรื่องใกล้ตัว และกำลังหาข้อมูลเพื่อการพักผ่อนในช่วงวันหยุด เสาร์-อาทิตย์ ปิดท้ายด้วยสกู๊ปข่าวที่จะลงภาคสนามไปถึงสถานที่จริง โดย โบตั๋น-จุฑาทิพย์ ภักดีกุล พิธีกรสาวไฟแรงพร้อมตะลุยทุกที่เพื่อแฟนข่าวทุกคนในช่วง “โบตั๋น Check-in ”
โดย แคน-อติรุจ กิตติพัฒนะ กล่าวว่า “ตื่นเต้นแล้วก็ดีใจมากๆ ปกติยังไม่เคยได้อ่านข่าววันเสาร์อาทิตย์มาก่อนเลย ครั้งนี้เป็นข่าวเช้าด้วยก็รู้สึกถึงการเปลี่ยนแปลงมากพอสมควร เพราะข่าวเช้ากับข่าวดึกมีความแตกต่างกันในด้านการเตรียมตัวครับ เราจะต้องเตรียมตัวกันแต่เช้าเพื่อที่จะมีเวลาในการอัพเดทข้อมูลข่าวให้ครบถ้วนโดยไม่ตกหล่น ซึ่งก่อนหน้านี้ผมอ่านข่าวภาคดึกมาตลอดก็จะมีเวลาเตรียมตัว
สำหรับ ข่าว 3 ยามเช้า เสาร์-อาทิตย์ ก็จะเป็นข่าวในรูปแบบใหม่ที่มีความสดใส มี concept ที่น่าสนใจมากๆ มีทั้งข่าวใหญ่ ข่าวที่เป็นกระแสตลอดทั้งสัปดาห์ รวมถึงข่าวเบาๆ เข้าถึงชาวบ้านก็มีนะครับ ก็รู้สึกดีใจสำหรับโอกาสดีๆ ในครั้งนี้ครับ
และผมยังได้ทำงานร่วมกับสองสาว คุณเซน เมจกา และ คุณอิ๊บ ปิยณี อีกด้วยครับ ทั้งสองคนถือว่าเป็นผู้ประกาศข่าวรุ่นใหม่ แต่มากไปด้วยประสบการณ์และมีความตื่นตัวในการรายงานข่าว ทำให้รู้สึกมีพลังเมื่อต้องอ่านข่าวด้วยกัน รับรองว่าข่าวเช้าวันหยุดจะมีทั้งความสดใสไปพร้อมกับสาระแน่นอน ส่วนช่วงสกู๊ป โบตั๋น Check-in ก็น่าสนใจมากนะครับ เพราะจะลงภาคสนามไปถึงสถานที่จริงๆได้บรรยากาศของความสนุกครบรสเลยครับ”
ทั้งนี้ ติดตาม “ข่าว 3 ยามเช้า เสาร์-อาทิตย์” ทุกวันเสาร์และวันอาทิตย์ เวลา 06.00 น. – 06.25 น. เริ่มออกอากาศในวันที่ 6 มีนาคม 2564 เป็นวันแรก ทางช่อง 3 กด 33 รับชมรายการสดผ่านแอปพลิเคชัน CH3+ Ch3Thailand และติดตามชมข่าวย้อนหลังได้ทาง Facebook,Youtube,Twitter,Instagram Ch3ThailandNews และ CH3+